Kuigi majandussurutis vähendab Soome elektritarbimist, on pakaseilmad viinud selle praegu arvestatud maksimumkoguse lähedale, kirjutab Kauppalehti.
Soome sõltub endiselt eksportelektrist, mida ostetakse peamiselt Venemaalt ja Eestist, vähemal määral ka Rootsist.
Eelmisel talvel Soomet ähvardanud elektrinappuse muret peetakse sel aastal majandussurutise tõttu väikeseks. „Pole tõenäoline, et Soomes elektrit ei jätkuks,“ ütles võrgufirma Finngrid esindaja Reima Päivinen.
Soomet viimastel päevadel tabanud pakane on siiski viinud elektritarbimise talviste tippsuuruste juurde. Finngridi teatel oli Soome elektritarbimine eile 13 500 megavatti, novembris ennustas firma, et suurim talvine elektritarbimine ulatub 14 000 megavatini. „Kui Lõuna-Soomes pakane tugevneb, võib tarbimine minna ka suuremaks,“ ütles Päivinen.
Soome ise toodab elektrit vaid 11 000 megavatti, seega sõltub riik elektri impordist.
Päivineni hinnangul on Soome tööstus surutise tõttu siiski nii palju taandunud, et uusi tarbimisrekordeid sel aastal vaevalt tuleb.
Autor: Haldusuudised.ee